
[bookmark: _heading=h.bnal279dctj3]Årsmelding
[bookmark: _heading=h.3ds3l4mkv61f]Oppsummering
FAU ved  Fridalen skole består av representanter fra alle klasser på skolen og tar opp aktuelle saker for skolen og barna våre. Det avholdes FAU- møte siste onsdagen i hver måned gjennom skoleåret. Møtene er åpne for alle foresatte. Rektor er med på starten av alle FAU-møter, han svarer på forhåndsinnmeldte saker og informerer om nytt fra skolen. Videre saksliste er basert på aktuelle og innmeldte saker. 
FAU-leder eller -nestleder deltar på Skolemiljøutvalg (SMU) og Samarbeidsutvalg (SU).
FAU ved Fridalen skole er inndelt i ulike arbeidsgrupper. I skoleåret 25/26 har FAU hatt følgende arbeidsgrupper:
· 17 mai komité
· Fridalens nye klær
· Kurs
· Natteravn-kontakt
· Skolemiljø
· Skolepolitikk
· TV-aksjonen

Under presenteres noe av arbeidet som er gjennomført i de ulike arbeidsgruppene. 
[bookmark: _heading=h.j2r9l1o184nv]17. mai komiteen
17. mai 2026 ble tradisjonen tro arrangert av 6. klasse med foresatte på Fridalen skole. Komiteen, som bestod av alle 3 klassers FAU-representanter, fikk overlevert en god oppskrift. Det er mange år med erfaring som gjør at jobben med planlegging og gjennomføring av 17. mai, går så mye lettere enn hva en kanskje skulle tro.
Komiteen igangsatte sitt arbeid over nyttår 2026 og benyttet de klassevise foreldremøtene, som ble arrangert av FAU, til å hanke inn dugnadsvillige foresatte til dyst både før og på 17. mai. Komiteen delte kategorier av oppgaver mellom seg og gjennomførte jevnlige statusmøter. Samarbeidet gikk knirkefritt gjennom hele perioden. Å sitte i 17. maikomiteen er en gyllen anledning til å bli kjent med andre foresatte på trinnet. Det anbefales på det sterkeste.
Nytt av året var vedtak i FAU om at aktivitetskort og fiskedam skulle være gratis. Dette ble positivt mottatt. Et bidrag fra en foresatt utenfor 6. trinn, gjorde at vi fikk satt opp en stasjon med allergivennlig mat av ulike typer. Dette var også et positivt innslag, som frister til gjentakelse. Rent økonomisk ser det i skrivende stund (26.5.2026) ut til at arrangementet, selv med gratis aktiviteter og fiskedam, vil gå i pluss. En stor takk rettes til elever og foresatte på 6. trinn, kake-, kaffe, premie- og andre typer bidrag, og Fridalen skole for god dialog underveis og ikke minst lån av skolen.
[bookmark: _heading=h.t17fac9dduvx]Fridalens nye klær
Fridalens nye klær har i skoleåret 2025/2026 kommet mer over i normal drift. 
Det er frigitt 10. 000kr fra Fridalens nye til drift av FAU ved avslutning av skoleåret 2025/2026. Det er behov for videre innkjøp for å styrke driften videre. 
Det vurderes å markedsføre butikken ytterligere og at driften må formaliseres videre. Det er derfor besluttet å opprette et styre for Fridalens Nye klær. 
Takk til alle som bidrar – enten med klær, tid eller støtte. Fridalens nye klær lever videre takket være fellesskapet!
[bookmark: _heading=h.9hb3ga6g8hv2]Kurs
[bookmark: _heading=h.b5xlohwzvs3z]Arbeidsgruppen for kurs har i løpet av skoleåret arbeidet med å søke midler. Det har vært opprettet kontakt med Femti-71 med sikte på å søke midler. 
Det er utarbeidet en liste over aktuelle finansieringskilder og det er kommet inn 50 000kr fra Vel Bevart-fondet og 15 000 kr fra Fana Sparebank.
Brosjyren om fritidsaktiviteter i nærområdet, som ble utarbeidet i fjor, skal oppdateres. Det blir arrangert et arrangement for fritidsaktiviteter torsdag 27. august 2026, kl. 17.00–18.30. FAU organiserer kiosk med salg. Informasjon og invitasjon sendes ut etter ferien.

[bookmark: _heading=h.2yi1bcix76tf]Natteravnarbeid 
[bookmark: _heading=h.8am0n3cm1nj1]FAU Fridalen skole tildeler natteravnvaktene til definerte klassetrinn. I skoleåret 2025/2026 har foresatte i 5. klasse og  7. klasse gått natteravn høst og vår. Vaktlisten for høsten 2026 er utarbeidet og sendt ut til kommende foresatte i 5. klasse. Det er avdekket at det kan være utfordrende å bytte oppsatt vakt med foresatte utenfor egen klasse. Det kan også være behov for påminning for de som skal være nattevakter, og opprette en kommunikasjonskanal for bytting av vakter mm. 
[bookmark: _heading=h.af0gaqlyg4oh]Vaktlisten for høsten 2026 er klar, og det er foresatte i 5. klasse som overtar natteravnansvaret fra høsten.
[bookmark: _heading=h.mftn8o9csvf]
[bookmark: _heading=h.i2hdbjc0jinf]Skolemiljøgruppen
[bookmark: _heading=h.t6pu27siulx1]I år har Skolemiljøgruppen hatt ansvar for både inne- og utemiljø på skolen. Det har i  alt vært 5 oppgaver/prosjekter gruppen har arbeidet med.  

[bookmark: _heading=h.gnb499anygeo]Foreldremøte 2 – planlegging og gjennomføring 
[bookmark: _heading=h.47lrxjilbil]Skolemiljøgruppen hadde ansvar for planleggingen av Foreldremøte 2, og utarbeidet  i forkant en saksfremleggelse til FAU med forslag til organisering, datoer og aktuelle  foredragsholdere. Foreldremøtet har skole og klassemiljø som overordnet tema, og  blir planlagt som et samarbeid mellom FAU-representanter/klassekontakter og  skolen. En fellesdel med foredrag ble etterfulgt av klassevise møter med fokus på  relevante problemstillinger i den enkelte klasse.  
[bookmark: _heading=h.pjnvvyi892co]På bakgrunn av plassbegrensninger i gymsalen og hensyn til at foreldre med barn i  både små- og mellomtrinnet, ble det besluttet å gjennomføre møtet over to dager,  fordelt på småtrinnet (1.–4. trinn) og mellomtrinnet (5.–7. trinn). Møtene ble  gjennomført 16. og 17. februar. Irene Kinunda fra Fargespill ble valgt som  foredragsholder, med et innlegg som satte fokus på inkludering, mangfold og  fellesskap som grunnlag for et trygt skolemiljø. 
[bookmark: _heading=h.agevvcf2u45u]Det var høyt oppmøte blant foresatte, 350 foresatte, og foredraget fikk gode tilbakemeldinger.  Kombinasjonen av en felles inspirasjonsdel og klassevise diskusjoner bidro til gode  samtaler og engasjement rundt arbeidet med et trygt og inkluderende skolemiljø. 
[bookmark: _heading=h.erfkegcodba0]Smarttelefonfri barndom 
[bookmark: _heading=h.eacxtxmy1x66]Arbeidet med «Smarttelefonfri barndom» ble initiert av FAU-representanter fra 2018- kullet, og ble fra vinteren 2025 en del av skolemiljøgruppens arbeid. I forkant av  vedtaket ble saken løftet i FAU, hvor det ble gjennomført en presentasjon av tiltaket  og mål. FAU ble bedt om å fatte et vedtak om å støtte initiativet, noe det ble flertall  for. 
[bookmark: _heading=h.xlh421wjdecy]Som oppfølging av vedtaket ble det etablert en egen nettside med informasjon og  ressurser til foresatte, og det ble sendt ut informasjon til alle foreldre ved skolen om  at FAU ved Fridalen hadde vedtatt å støtte initiativet. Tiltaket er et foreldredrevet  samarbeid med mål om å utsette introduksjonen av smarttelefon til etter barneskolen,  og bygger på frivillighet og felles retning, ikke forbud.  
[bookmark: _heading=h.uqwcc9x8l9oe]Arbeidet har hatt god oppslutning blant foresatte, og en spørreundersøkelse på  foreldremøte 2 i vinter viste at et stort flertall ønsket å støtte tiltaket.  Skolemiljøgruppen har videre bidratt til å forankre initiativet gjennom informasjon på  foreldremøter og ved å legge til rette for dialog og felles forventninger i klassene via  FAU-representantene.
[bookmark: _heading=h.6kfj3q1u8uid]Kampanje angående hærverk og søl (gris) på skoletoalettene 
Gruppen sjekket opp i tidligere notater fra bygg- og utemiljøgruppen. Det var  tidligere tenkt tiltak for å øke rensligheten på toalettene. Vi fant likevel ikke spor  etter tiltak som var startet opp. Skolemiljøgruppen kom høsten 25 med forslag om  en do-vett kampanje, med håp om at det var noe elevene kunne støtte oppunder.  Forslaget ble tatt videre inn i SU på skolen og der elevene fikk være med å drive  kampanjen videre. På tross av noe hærverk på toalettene i løpet av skoleåret  25/26, gav rektor tilbakemelding om god oppslutning blant elevene knyttet til  kampanjen, og mindre søl og gris på doene. 
[bookmark: _heading=h.1lrmaaolam7v]STREET-15 (Just Streets) 
Skolemiljøgruppen var til stede, rektor og FAU-leder, da medlemmer fra  Street-15 hadde presentasjon på Fridalen høsten -25. Prosjekter i regi av Street-15  skjer i byer spredt over hele verden (London, Napoli, Porto). I Bergen drives dette på  HVL med egen lokal prosjektleder. Fra deres egen prosjektbeskrivelse:  
«I STREET-15-prosjektet tror vi at barn og unge kan vise vei. Vi vil forvandle «school  streets» – områder der biltrafikk midlertidig eller permanent begrenses rundt skoler – til sunnere og mer rettferdige nabolag for alle. Målet er å gi barn, foreldre og naboer en stemme i hvordan nabolagene deres fungerer og oppleves. Når barn får være  med å bestemme hva som er trygt, hyggelig og praktisk, så vil det være en gevinst  for hele lokalsamfunnet. School streets som startpunkt STREET-15 bruker  hjertesoner rundt skoler som sentrale utgangspunkt for å skape levende, sunne  lokalsamfunn».  
Videre at: «Lokale myndigheter, organisasjoner og skoler er med fra starten, slik at  gode løsninger kan vokse fra én gate til hele nabolaget. Delbar kunnskap – global  effekt byer over hele verden kan ta i bruk STREET-15-metoden. Vi tilbyr gratis  verktøykasser, et interaktivt kart med vellykkede prosjekter og casestudier med bilder  og erfaringer fra virkeligheten. Bli med oss fra januar 2026 til 2029 når vi viser at barnevennlige gater gagner alle». 
Så vidt vi kjenner til er STREET-15 allerede involvert i noen lokale prosjekter i  området rundt Slettebakken skole. Målet er at også vi på Fridalen kan ta dra nytte av  de erfaringer og kompetanse de besitter etter en rekke gode prosjekter rundt om i  verden. Dette er noe FAU og skolemiljøgruppen bør følge opp videre. 
[bookmark: _heading=h.dtvizhsndu6p]Hjertesone 
Våren -26 sjekket skolemiljøgruppen opp i hvordan Hjertesone (Trafikksikkerhet) ble fulgt opp i skolen sitt nærområde. Siden prosjektet ble avsluttet i Bergen kommune i 2023, har det ikke skjedd så mye knyttet til dette ved Fridalen skole. Blant annet var  hjertesoneplan (trafikksikkerhetsplan) som tidligere var tilgjengelig på skolen sin  hjemmeside vekke, og foreldre med oppstart for første gang på Fridalen skole i 24/25 hadde aldri fått info om Hjertesone.  
I kartleggingen knyttet til Hjertesone ble oppdaget at det var nasjonal Hjertesone-dag  21.05.26. I samarbeid med rektor tok skolemiljøgruppen initiativ til å stille med synlige trafikkvakter i skolens nærområde denne dagen. Trafikkvaktene opplevde at sjåfører  tok hensyn til gående og syklende og det ble ikke observert risikofylte episoder  denne morgenen. Neste markering er lagt inn i årshjulet til FAU. I det videre anbefales det at Hjertesone følges opp med informasjon på foreldremøter  i august (alle klasser), at Hjertesone-plan gjøres tilgjengelig digitalt (og fysisk?) og  oppdateres årlig i det videre arbeidet. 
[bookmark: _heading=h.6ya59mpiw38q]Gruppe skolepolitikk
Gruppen hadde 4 medlemmer det første halvåret, på våren flyttet et av medlemmene over til en annen gruppe.Gruppens mandat er skolepolitikkgruppen har som formål å følge og bidra i saker av politisk og strukturell betydning for Fridalen skole, herunder samarbeid med andre skoler, kommune og relevante fora.
I løpet av skoleåret har gruppen deltatt i og bidratt til følgende aktiviteter:
• Stiftelse av kommunalt foreldrearbeidsutvalg (KFAU)
• Deltakelse i møte om arbeidsdokument for KFAU
• Deltakelse i møter i nærmiljøgruppen for Slettebakken
• Deltakelse i digital samling for alle KFAU
• Bidrag til og deltakelse på folkemøte for Slettebakken
Gruppen har gjort seg noen erfaringer. Vi  kom relativt sent i gang med arbeidet dette skoleåret. Det ble derfor ikke etablert tidlig nok kontakt med rektor ved Fridalen skole eller med tilsvarende grupper ved andre skoler. Dette har begrenset muligheten for mer kontinuerlig og strategisk arbeid.
[bookmark: _heading=h.o9x54dbc9o2a]TV-aksjonen
TV-aksjonen ble avholdt søndag 19. oktober og var til inntekt for Atlas- alliansen. Avtroppende  FAU har ikke lykkes med å rekruttere en ny baseleder for TV-aksjonen 2026. Dette følges opp på årsmøtet i august hvor nye FAU -medlemmer deltar. 
TV- aksjonen 2026 skal avholdes 18. oktober og inntekten går til Flyktninghjelpen (NRC). 
[bookmark: _heading=h.wz39kcihxrlu]FAU-styret
Frilager-medlemskap
FAU ble i løpet av skoleåret medlem av Frilager, som gir mulighet til å låne idrettsutstyr (skøyter, telt, ski m.m.) til arrangement i regi av FAU og skolen. Fridalen skole er også selv medlem av Frilager.
Facebook og Instagram
Det er opprettet Facebook-side og Instagram-konto for FAU, for å bedre informasjonsmulighetene og nå ut til foresatte om arrangement og nyheter i nærområdet. Lenker til disse kanalene er lagt til på FAU sin hjemmeside.
Skoledisko
Skoledisko for 6. og 7. klasse ble gjennomført i løpet av skoleåret. Foreldre i 6. og 7. klasse var deltakende på arrangementet som ble arrangert sammen med elevrådet. 
Gatefest
Gatefest ble planlagt og gjennomført med bidrag fra foreldre og elever. Det ble besluttet å anskaffe en isboks/fryseboks til arrangementet, som også kan benyttes på fremtidige arrangementer.
Skolefotografering
Det er avklart med Lima foto og rektor at Lima vil ta over skolefotograferingen fra skoleåret 2026/2027, forutsatt at de kan levere skolekatalog tidlig (i september).
Skolemelk
Det ble vedtatt at det åpnes for at alle produkter kan bestilles hos www.skolemelk.no 
Lys på skoleplassen
Det har vært jobbet med å få på plass utebelysning på fotballbane og grusplass. Det har ikke lykkes FAU å få dette på plass skoleåret 25/26. FAU har fått en lovnad om at Etat for idrett skal ta kostnaden med å installere lys på kunstgressbanen. Dette legges ved i vedlikeholdsplanen for 2027 for Etat for bolig og eiendom (EBE) i Bergen kommune. 
Aksjon mot nedleggelse av Landås bibliotek
Bergen kommune ønsket å legge ned Landårs bibliotek. FAU engasjerte seg i aksjonsgruppen, og biblioteket ble flyttet til Inkluderingssenteret. 
Isbane
En kald vinter gjorde det mulig å lage isbane på grusbanen til glede for alle på Fridalen skole og i nærområdet. NRK Vestlandsrevyen hadde innslag åpningen av isbanen. 

